Toshkentda haydovchilar 2 daqiqa ichida jami 18 million so‘mga yaqin jarimaga sabab bo‘luvchi qoidabuzarliklarni sodir etdi

Facebook’dagi “Voditeli Tashkenta” guruhiga Toshkent shahrida haydovchilar tomonidan yo‘l harakati qoidalari qo‘pol ravishda buzilgani aks etgan videolavha joylashtirildi.

Avtomobil videoregistratori orqali yozib olingan videoda Abay ko‘chasida bir nechta avtomobil qarama-qarshi yo‘nalishda harakatlanib, oldindan to‘g‘ri yo‘nalishda avtomobil kelganda, o‘z yo‘nalishiga qaytish o‘rniga qarama-qarshi yo‘nalishdagi yo‘lning boshqa bo‘lagiga o‘tgani aks etgan.
Jumladan, dastlab davlat raqami 01 M 322 JA bo‘lgan oq Spark, keyin raqami aniqlanmagan oq Spark xuddi shunday harakatni takrorlagan. So‘ngra davlat raqami 01 P 821 FA bo‘lgan oq Nexia qarama-qarshi yo‘nalishdan kelib, to‘g‘ri yo‘nalishdan kelayotgan avtomobilning qarshisida to‘xtab qolgan. Orqasidan raqami aniqlanmagan kulrang Lacetti kelib, qarama-qarshi yo‘nalishdagi yo‘lning boshqa bo‘lagiga o‘tib ketgach, bir necha urinishdan keyin Nexia ham boshqa bo‘lakka o‘tib ketgan.
Shuningdek, davlat raqami 01 U 804 PA bo‘lgan oq Spark, davlat raqami 01 L 615 OA bo‘lgan qora Nexia, raqami aniqlanmagan oq Lacetti va boshqa ko‘plab avtomobillar yo‘lning qarama-qarshi yo‘nalishlarini ajratuvchi chiziqni bosib va qarama-qarshi yo‘nalishga o‘tib harakatlangan.
Guruh foydalanuvchilari qarama-qarshi yo‘nalishda harakatlangan haydovchilarga nisbatan nafratini yashirib o‘tirmagan. Shuningdek, ularga qarama-qarshi yo‘nalishdagi yo‘lning boshqa bo‘lagiga o‘tishga ham imkon bermaslik lozimligi qayd etilgan.
137 soniya davom etgan lavhada jami 15 ta avtomobil qarama-qarshi yo‘nalishlarni ajratuvchi chiziqni bosgan yoki qarama-qarshi yo‘nalishga o‘tib harakatlangan. O‘zbekistonda ushbu qoidabuzarlik uchun eng kam ish haqining 10 baravari − 1 184 000 so‘m miqdorida jarimaga tortilishi belgilab qo‘yilgan. Demak, 2 daqiqadan ko‘proq vaqt oralig‘ida jami 17 760 000 so‘m jarima qayd etilishi mumkin edi.